תנצל את ההזדמנות? מכבי ראשל"צ תארח הערב (ראשון, 19:00) את הפועל אילת למשחק מספר 4, ותוכל לעלות לפיינל פור. הכתומים שלקחו את יתרון הביתיות ומובילים 1:2 רוצים לסיים את העבודה בבית ולהמשיך במסע ההגנה על התואר. מבחינת הפצועים, עידן זלמנסון, שנפצע במשחק הקודם בקרסול, צפוי להיעדר משורות ראשל"צ. בצד השני, רפי מנקו, שנפצע בתחילת הסדרה, ימשיך להיעדר מהסגל של עודד קטש.
בינתיים, סיפור לא שגרתי קרה אתמול להפועל אילת. הקבוצה של עודד קטש קיימה את אימון הערב, השחקנים אכלו את ארוחת הערב ויצאו לשדה התעופה בעיר כדי לעלות על הטיסה האחרונה לשדה דב. לאחר ההגעה לשדה, התברר שיש תקלה במטוס שיקח כ-3 שעות לתקנה. כדי לא לאבד שעות שינה יקרות הוחלט להחזיר את השחקנים הביתה והם יטוסו היום ישירות למשחק.
ועכשיו לקצת נתונים. הכל בהגנה: בשלושת המחזורים האחרונים של העונה הרגילה ספגה מכבי ראשל"צ 94.3 נקודות למשחק ובמשחק פתיחת הסדרה הרשתה לאילת לקלוע 93. עם זאת, בשני המשחקים האחרונים היא עצרה את הקבוצה מהדרום על 68.0 נקודות, 15.5 סלים לשתיים ב-38% ו-5.0 שלשות בלבד ב-25%. 63 הנקודות שספגה במשחק 3 הן שיא עונתי למשחק חוץ עבורה.
הסטטיסטיקה היא לא מבשרת כל כך טובות עבור שמוליק ברנר וחניכיו, אך אלה רק נתונים. הקבוצה היחידה מהמקום השביעי שעברה סדרה של הטוב מחמישה משחקים הייתה מכבי אשדוד בעונת 11/12, שגברה על גלבוע/גליל 1:3. במשחק הרביעי בבית היא ניצחה 80:82.
מאז פציעתו של מנקו, אילת נראית שונה. החבורה של עודד קטש מתקשה להזכיר את היכולת המצויינת שהראתה בסיבוב השלישי, בעיקר בהתקפה. וויל דניאלס, שסיים כטופ סקורר של אילת במשחק האחרון עם 13 נקודות, הוא השחקן היחיד בקבוצה שקלע בדו-ספרתי בכל שלושת משחקי הפלייאוף. הדרומיים יצטרכו קצת יותר מזה כדי לעלות שלב.